**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: Zaštita maloletnika od učestvovanja u igrama na sreću i korišćenja alkoholnih pića i duvanskih proizvoda**

**Datum: 27.11.2013.**

**Br. Z-19 /13**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** ***istrazivanja@parlament.rs*.** **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[UVOD 2](#_Toc374541826)

[AUSTRIJA 3](#_Toc374541827)

[BELGIJA 4](#_Toc374541828)

[BUGARSKA 5](#_Toc374541829)

[GRČKA 6](#_Toc374541830)

[ITALIJA 7](#_Toc374541831)

[NEMAČKA 8](#_Toc374541832)

[POLjSKA 9](#_Toc374541833)

[PORTUGAL 9](#_Toc374541834)

[RUMUNIJA 10](#_Toc374541835)

[SLOVAČKA 11](#_Toc374541836)

[SLOVENIJA 13](#_Toc374541837)

[UJEDINjENO KRALjEVSTVO 14](#_Toc374541838)

[FRANCUSKA 16](#_Toc374541839)

[HRVATSKA 18](#_Toc374541840)

[ČEŠKA 19](#_Toc374541841)

[ŠVEDSKA 20](#_Toc374541842)

[ŠPANIJA 20](#_Toc374541843)

# UVOD

Zaštita maloletnika, a posebno dece mlađe od 12 godina, od učestvovanja u igrama na sreću i konzumiranja alkoholnih pića i duvanskih proizvoda realizuje se u sve većoj meri određenim vidovima zakonski podržanog organizovanog nadzora nad maloletnicima koji su izloženi riziku da postanu zavisnici od korišćenja alkohola, duvana i kockanja. U poslednje vreme, niz evropskih zemalja su u svoje zakonodavstvo o igrama na sreću unele odredbe koje se odnose na kockanje preko interneta u cilju bolje kontrole ovog novog vida igara na sreću, kao i u cilju podsticanja nadzora nad decom među kojima svi vidovi internet igara postaju veoma popularni.

Propisi koji se odnose na zaštitu maloletnika od učestvovanja u igrama na sreću i konzumiranja alkoholnih pića i duvanskih proizvoda, uglavnom sadrže odredbe o zabrani ulaska u određene objekte (ugostiteljske objekte, kockarnice) i zabrani prodaje duvanskih proizvoda i alkoholnih pića maloletnim licima. Kada je reč o zabrani prodaje i konzumiranja duvanskih proizvoda i alkoholnih pića, granica starosti se u pojedinim zemljama spušta sa 18 na 16 godina (Austrija, Belgija, Italija, Ujedinjeno Kraljevstvo, Francuska).

Rezulatati istraživanja sprovedenih u Srbiji pokazuju da su najveći rizici za zdravlje mladih sve veća upotreba duvana, alkohola i opojnih droga (pored raznih povreda). U Strategiji razvoja zdravlja mladih u Republici Srbiji, donesenoj 2006. godine navedeni su sledeći podaci:[[1]](#footnote-1)

•Zastupljenost pušenja među mladima je izrazito visoka, 54,7% mladih uzrasta od 13 do 15 godina starosti, probalo je cigaretu.

•U populaciji od 11 do 15 godina starosti, njih 57% je probalo alkohol, 35% je imalo bar jednu epizodu pijanstva.

•U populaciji mladih od 12 do 20 godina, 8,4% je probalo marihuanu, 0,6% je probalo ekstazi, 0,4% je probalo kokain, a 9,9% je izrazilo želju da proba neku od droga.

U pregledu koji slede navedena su iskustva pojedinih evropskih zemalja u primeni propisa o zaštiti maloletnika od učestvovanja u igrama na sreću i korišćenja duvanskih proizvoda i alkoholnih pića.

# AUSTRIJA

U Austriji ne postoji jedinstveni federalni zakon kojim je regulisana zaštita maloletnika od učestvovanja u igrama na sreću, korišćenja alkoholnih pića i duvanskih proizvoda. Svaka pokrajina ima svoj zakon o zaštiti mladih (Die Jugendschutzgesetze, nem.) i primenjuju se zakoni one pokrajine u kojoj maloletnik trenutno boravi.

Zabrane učestovanja u igrama na sreću za maloletnike postoje u svim pokrajinama ali su različito definisane. Postoje različite starosne granice koje se kreću od 14 pa do 18 godina u zavisnosti od zakona određene pokrajine i vrste zabrane. Tako je, na primer, u pokrajini Beč maloletnicima do 14 godina starosti zabranjeno pristustvo u kladionicama ili drugim javnim mestima gde se nalazi više od dva aparata za kocku. U Štajerskoj je zabranjeno mladima do 18 godina učešće u svim igrama na sreću. Generalno, osobama ispod 18 godina je zabranjeno zadržavanje u kladionicama i kockarnicama. Učestvovanje u igrama na sreću i klađenje je zabranjeno za mlađe od 18 godina.

Konzumiranje alkoholnih pića i duvanskih proizvoda zabranjeno je u svim pokrajinama osobama ispod 16 godina starosti, a konzumiranje žestokih alkoholnih pića s većim procentom alkohola zabranjeno je u nekim pokrajinama osobama ispod 18 godine. S obzirom na razlike u zakonima od pokrajine do pokrajine, navešćemo primer Zakona o zaštiti mladih pokrajine Beč gde je za konzumaciju, kupovinu ili prodaju alkohola maloletnicima na javnim mestima starosna granica 16 godina, dok se u školi ili u blizini škole zabranjuje konzumacija alkohola svim osobama ispod 18 godina. Osobama ispod 16 godina je zabranjena kupovina i konzumacija duvanskih proizvoda u javnosti. Prodaja duvanskih proizvoda je zabranjena svima ispod 16 godina. Konzumiranje duvanskih proizvoda u školama je zabranjeno mlađima od 18 godina.

Prema odredbama austrijskog ustava, pokrajine su nadležne za sprovođenje zakona o zaštiti mladih. Za kršenje odredbi zakona o zaštiti mladih predviđeno je obavezno javljanje u porodično savetovalište i eventualno novčana kazna za odrasle, dok su za maloletnike predviđene alternativne kaznene mere. U Beču je, na primer, u ovim slučajevima predviđeno obavezno savetovanje za maloletnike koji su navršili 14 godina ili ako on/ona to odbije novčana kazna u manjem iznosu.

Trenutno se u Austriji zbog razlika u pokrajinskim zakonima raspravlja o standardizaciji nekih ključnih odrebi zakona o zaštiti mladih, kao što su one u vezi s policijskim časom, konzumiranjem i prodajom alkohola i duvana. Ministarstvo koje je na sebe preuzelo odgovornost za usklađivanje ovih propisa o zaštiti maloletnika je Savezno ministarstvo za ekonomiju, porodicu i omladinu.

# BELGIJA

Prema belgijskom zakonodavstvu, maloletnici su lica ispod 18 godina starosti. U većem broju flamanskih uredbi ustanovljena je razlika između dece mlađe od12 godina i dece starije od 12 godina. Važeći propisi uvode pretpostavku da deca koja imaju 12 godina (ili su starija) mogu sama da odlučuju šta je u njihovom interesu i da sagledaju posledice svojih izbora. Na primer, u skladu s "Dekretom o pravnom položaju maloletnika u integrisanoj brizi o mladima", deca koja imaju 12 godina ili su starija moraju da se saglase s programom pomoći koji im se predlaže, odnosno oni takođe mogu i da odbiju određenu pomoć i sl.

Zakon o zaštiti omladine od 8. aprila 1965. predviđa čitav niz preventivnih mera za smanjenje mogućih rizika kojima mogu biti izloženi mlađi od 18 godina. Centralni pojam Zakona je pojam "dete u opasnosti", definisan kao "maloletnici čije su zdravlje, bezbednost ili moral u opasnosti, zbog sredine u kojoj su, ili zbog njihovih aktivnosti, ili kada su okolnosti u kojima se vaspitavaju po njih opasne usled ponašanja njihovih vaspitača."

U skladu s Zakonom o moralnoj zaštiti mladih od 15. jula 1960. lica mlađa od 18 godina ne mogu da ulaze u kazina i na mesta gde se održavaju trke pasa i konja.

U skladu s Zakonom o suzbijanju pijanstva od 14. novembra 1939. zabranjeno je služenje i prodaja alkoholnih pića maloletnicima mlađim od 16 godina. U skladu sa kaznenim odredbama navedenog zakona, lica koja maloletnicima služe alkoholna pića biće kažnjena kaznom zatvora u trajanju od osam do petnaest dana i novčanom kaznom u iznosu od 26 do 50 franaka (današnjih 143 do 275 EUR) ili jedanom od ove dve kazne. Član 13. Zakona od 28. decembra 1983. o dozvolama za nabavku alkoholnih pića zabranjuje služenje alkoholnih pića, čak i besplatno, maloletnicima. Kršenje ove odredbe zakona se kažnjava administrativnom kaznom u iznosu od 2.50 do 100 EUR. Sudija takođe može da izrekne i zabranu prodaje i točenja pića u trajanju od tri godine i više. Svaka povreda ove zabrane se kažnjava dodatnom zabranom prodaje ili služenja pića za više od dve godine, kaznom zatvora za svaki prekršaj ove zabrane u trajanju od osam dana do mesec dana i novčanom kaznom od 100 do 500 franaka (550-2750 EUR). Prodaja ili služenje napitaka sa malim sadržajem alkohola je dozvoljeno u svim prilikama osim na sportskim događajima.

Ne postoje odredbe u važećem zakonodavstvu u vezi s korišćenjem duvanskih proizvoda od strane maloletnika.

# BUGARSKA

U Bugarskoj postoji Zakon o zaštiti dece koji sadrži prava, principe i mere zaštite deteta, određuje koja su to državna i gradska tela nadležna za zaštitu dečijih prava. Država je dužna da zaštiti i garantuje osnovna prava deci shodno njihovim godinama, socijalnom statusu, zdravlju i psihičkom stanju. Predviđeno je usvajanje Nacionalne strategije za decu kao i Nacionalnog programa zaštite deteta. Ovim zakonom na opšti način regulisano je pravo deteta na zaštitu od nepovoljnih fizičkih, psihičkih, moralnih uticaja kao što su prostitucija, distribucija pornografskog materijala i slično.

Zakonom o zdravlju je licima ispod 18 godina zabranjena prodaja alkohola.[[2]](#footnote-2) Zakon takođe predviđa zabranu prodaje alkoholnih pića na sportskim manifestacijama, licima u alkoholisanom stanju kao i u okolini škola, studentskih domova i na javnim skupovima koji su organizovani za decu ili studente.[[3]](#footnote-3)

Član 55. Zakona o zdravlju zabranjuje direktno reklamiranje alkoholnih napitaka. Indirektno reklamiranje vina i piva se zabranjuje:

* ako se direktno odnosi na lica mlađa od 18 godina bez obzira da li se objavljuje na TV ili u štampanim medijima,
* ako se koriste kao učesnici reklamiranja lica mlađa od 18 godina,
* ako se upotreba alkohola povezuje sa sportskim aktivnostima ili vožnjom automobila,
* ako sadrži podatke o korisnom uticaju alkohola na zdravlje ili ako se uzdržavanje od alkohola prikazuje u negativnom smislu.

Indirektno reklamiranje alkoholnih pića ne može biti emitovano na radiju ili TV stanici pre 22 časa.

Zakon o duvanu i duvanskim proizvodima takođe sadrži odredbe na osnovu kojih je zabranjeno prodavati duvan licima mlađim od 18 godina. Takođe, zakon zabranjuje prodaju ovih proizvoda blizu jaslica, obdaništa,škola, studentskih domova i medicinskih ustanova.

Ulazak u kazina, barove i noćne klubove zabranjeno je za lica ispod 18 godina.

Zakon o zdravlju predviđa kazne za fizička lica koja prodaju zabranjene proizvode maloletnicima i to ako prvi put učine prekršaj kazna iznosi od 50 do 100 leva, a ako isto lice drugi put učini isti prekršaj kazna iznosi od 100 do 300 leva. Kazna za pravno lice koje je učinilo isti prekršaj iznosi od 500 do 1.500 leva za prvi put, odnosno od 1.500 do 10.000 leva za ponovljeni prekršaj. Ko reklamira alkohol suprotno odrebama člana 55. Zakona o zdravlju biće kažnjen ako je prekršaj učinio prvi put novčanom kaznom u iznosu od 500 do 1.500 leva, a za drugi učinjeni prekršaj novčanom kaznom u iznosu od 1.500 do 5.000 leva. Radio i TV stanice za nepoštovanje člana 55. pomenutog zakona za prvi prekršaj biće kažnjene novčanom kaznom u iznosu od 5.000 leva, a ako učine drugi put isti prekršaj biće kažnjene novčanom kaznom u iznosu od 10.000 leva.

Zakon o zaštiti dece prodaju alkohola i duvanskih proizvodima maloletnim licima tretira kao prekršaj. Novčana kazna se kreće od 1.000 do 2.000 leva.

# GRČKA

U Grčkoj postoji poseban zakon o zaštiti maloletnika od štetnih dejstava alkohola i duvanskih proizvoda (Sl.glasnik br.262-3730/2008). Zakon propisuje da se svako lice mlađe od 18 godina smatra maloletnikom i toj populaciji je zabranjena prodaja alkoholnih pića i duvanskih proizvoda, kao i njihovo konzumiranje u noćnim klubovima, na javnim mestima i sportskim događajima. Mesta na kojima se prodaje alkohol i duvanski proizvodi moraju imati istaknut natpis na vidljivom mestu na kojem piše da je zabranjeno kupovati te proizvode mlađima od 18 godina. U okviru Ministatstva zdravlja osnovana je posebna agencija koja se bavi zaštitom maloletnika od štetnih dejstava alkohola i duvanskih proizvoda kao i primenom propisa na terenu. Zabranjen je ulaz u noćne klubove kao i rad maloletnih lica u noćnim klubovima i konzumiranje alkohola od strane maloletnika kako u zatvorenim prostorijama tako i na javnim okupljanjima. U okviru Ministarstva zdravlja postoji poseban inspektorat koji se stara o sprovođenju propisa koji se tiču štetnog dejstva duvanskih proizvoda. Inspektorat kontroliše prodaju duvanskih proizvoda maloletnicima kao i konzumiranje duvanskih proizvoda u noćnim klubovima, a po potrebi za dodatnu podršku može se obratiti i policiji. Kazne koje su predviđene za pravna lica (uglavnom ugostiteljske objekte) koja omogućavaju konzumiranje štetne grupe proizvoda maloletnicima kreću se od 1.000 EUR pa naviše u zavisnosti od konkretnog slučaja i veličine objekta. Ukoliko dođe do ponavljanja prestupa od strane pravnog lica te kazne mogu dostići iznos i do 20.000 EUR, ukoliko se nastavlja pravljenje prestupa uprkos novčanom kažnjavanju dolazi do trajnog oduzimanja dozvole za rad pravnom licu. Kazne za maloletnike koji konzumiraju duvanske proizvode kreću se od 50-500 EUR.

Što se tiče zaštite maloletnika od kockanja i igara na sreću ne postoji poseban zakon koji reguliše datu oblast, već ovu materiju uređuju pojedine odredbe Zakona o finansijama (Sl.glasnik br.4-4002/2011) koje uređuju oblast igara na sreću i rad kockarnica. Ovim zakonom propisano je da je zabranjeno učestvovanje u kockanju licima mlađim od 21 godine i da na svakom objektu koji poseduje mašine za kockanje treba da stoji upozorenje na vidnom mestu da je zabranjen ulaz licima mlađim od 21 godine. Maloletnici ne mogu učestvovati u igrama na sreću, niti učestvovati u kockarskim igrama preko interneta. U okviru Ministarsva finansija osnovana je posebna agencija koja kontroliše rad kockarnica, propisuje pravilnike o njihovom radu i stara se o sprečavanju štetnog uticaja kockanja na lica mlađa od 21 godine. Ukoliko dođe do kršenja pravnih odredbi donetih od strane agencije, pravno lice će se kazniti novčanom kaznom u iznosu od 1000.-100 0000 EUR, a ukoliko se nastavlja pravljenje prestupa agencija će oduzeti dozvolu za rad na duži vremenski period. Ukoliko dođe do kršenja propisa od strane fizičkih lica i neki član kockarnice uvede maloletnika sa sobom kazniće se kaznom od 5000.-7000 EUR.

# ITALIJA

Građanski zakonik uopšte ne sadrži pojam maloletnik već se koriste termini pravna sposobnost i sposobnost delovanja. Termin pravna sposobnost stiče se, prema Zakoniku, po rođenju dok se sposobnost delovanja stiče sa 18 godina kada lice postaje punoletno i u stanju je da preduzima sve radnje za koje nije propisana nijedna druga starosna granica. Međutim, ratifikacijom Konvencije Ujedinjenih nacija o pravima deteta, Italija je automatski prihvatila definiciju deteta kao sinonim za maloletnika, u skladu sa članom 1. Konvencije. Tako, član 1. Zakona br. 977/67 „Radna bezbednost dece i omladine", koji je bliže uređen Uredbom br. 345/99, pravi razliku između deteta i adolescenta. Dete je, prema Zakonu, definisano kao maloletnik koji ima manje od 15 godina ili je još uvek podložan obaveznom obrazovanju. Za razliku od ovoga, adolescent se shvata kao maloletnik između 15 i 18 godina starosti koji više ne podleže obaveznom obrazovanju.

Italijanski Krivični zakonik pravi razliku između kockanja koje je zabranjeno i igara na sreću (sportsko klađenje, ne/tradicionalna lutrija, bingo …) koje su veoma precizno regulisane i čije sprovođenje nadgleda Ministarstvo finansija preko Uprave za državni monopol *(Azienda Autonoma Monopoli di Stato)*[[4]](#footnote-4). Takođe, Zakon o javnom redu kao i član 110. Kraljeve Uredbe br. 773 iz 1931. godine, zabranjuje upotrebu automata za kockanje licima mlađim od 18 godina starosti. Izuzetak su prostori uređeni za zabavne igre (video igre) čije sadržaje mogu da koriste lica starija od 14 godina. Odgovornost za red u tim prostorijama, prema Zakonu, snosi nadležno lice (vlasnik).

Takođe, Krivični zakonik i Kraljeva Uredba br. 2316 iz 1934. godine, zabranjuju prodaju i konzumiranje alkoholnih pića licima mlađim od 16 godina na svim javnim mestima, školama, kafićima, restoranima a nakon 14 časova zabranjena je prodaja alkohola, uopšte. Na državnom nivou nije uređeno pitanje pokazivanja ličnog dokumenta prilikom kupovine alkohola već je to različito uređeno na nivou regija pa i poština.

Prodaja i upotreba duvanskih proizvoda regulisana je sa više akata kao što je Krivični zakonik, Zakon o zabrani pušenja (Zakon br. 3 iz 2003. godine) i Kraljeva Uredba br. 2316 iz 1934. godine. Ovim propisima zabranjeno je pušenje u svim javnim ustanovama i prostorima. Kada je reč o omladini, Zakon zabranjuje prodaju i upotrebu duvanskih proizvoda, čak i u posebnim prostorijama namenjenim isključivo za pušenje, licima mlađim od 16 godina, uz zaprećene administrativne kazne.

# NEMAČKA

Zakon o zaštiti mladih ljudi donet je u Nemačkoj 2002. godine. Dete je lice koje ima manje od 14 godina, a adolescent je lice od 14 do 18 godina. Karakteristično je da se odredbe ovog Zakona ne primenjuju na adolescente koji su u braku.

Piće i hrana koji sadrže alkohol iznad zanemarljivog nivoa ne smeju se prodavati deci niti im se može tolerisati njihovo konzumiranje. Takva pića i hrana moraju na etiketi da sadrže zabranu konzumiranja za lica mlađa od 18 godina. Konzumacija ostalih alkoholnih pića se ne može dozvoliti deci i adolescentima ispod 16 godina. Ova zabrana se ne odnosi na adolescente koji su u pratnji staratelja.[[5]](#footnote-5)

Licima mlađim od 18 godina u potpunosti je zabranjeno pušenje u svim javnim objektima (radnje, restorani i slično), a takođe postoji i zabrana prodaje cigareta i drugih duvanskih proizvoda tim licima. Zaštita dece se odnosi na prikazivanje reklama duvanskih proizvoda i alkoholnih pića koje se ne smeju prikazivati pre 18 časova.

Licima mlađim od 18 godina nije dozvoljen boravak u noćnim klubovima, barovima, kazinima i kockarnicama.

Zabranjeno je služenje alkoholnih pića deci ili adolescentima suprotno zakonskim odredbama, u restoranima, na javnim priredbama, bioskopskim predstavama, bez pratioca ili nakon određenog vremenskog intervala suprotno odredbama zakona. Takođe, zabranjena je prodaja duvanskih proizvoda deci i njihovo prisustvo u kockarnicama. Zakon je za organizatore predvideo i nekrivične sankcije. Maksimalna novčana kazna iznosi 50.000 evra.

# POLjSKA

U Poljskoj samo punoletna lica mogu biti prisutna u barovima, noćnim klubovima i mestima za zabavu i kockanje. Deci i maloletnicima nije dozvoljen pristup na mestima koja su moralno štetna za mlade. Zakon o mladima od 26.11.1982. (Sl glasnik br.2002/11/109) zahteva od svakog građanina da spreči i deluje preventivno na svaku opasnost koja preti maloletnicima. Posebne mere ogledaju se u obaveštavanju roditelja, staratelja, školske ustanove i policije u vezi sa okolnostima koje predstavljaju opasnost za maloletnike, i da upozoravaju na kršenje društvenih normi. Kockanje je zabranjeno za sve mlađe od 18 godina. Zakon od 9.11.1995. godine o zaštiti zdravlja od štetnih posledica duvana (Sl glasnik br.1996/10/95) zabranjuje pušenje van odvojenih prostorija, odnosno u zdravstvenim ustanovama, školama kao i ugostiteljskim objektima. Vlasnici pomenutih objekata kao i nadležno rukovodstvo u ustanovama zaduženi su za primenu pomenutih mera. Član 6. pomenutog zakona zabranjuje prodaju duvanskih proizvoda licima mlađim od 18 godina.

# PORTUGAL

Portugalski propisi određuju različita pravila i starosne granice kada je reč o pravima odnosno zabranama koje se primenjuju na maloletna lica i njihov pristup i boravak u kockarnicama, konzumiranje i prodaju alkoholnih pića i duvanskih proizvoda.

Do 18 godine starosti lice se smatra detetom a to je ujedno i granica kada se stiče status maloletnika. Odlukom br. 422/89 zabranjen je pristup i boravak u kockarnicama licima mlađim od 18 godina.[[6]](#footnote-6) Pozitivno zakonodavstvo zabranjuje pravnim licima i drugim subjektima da se bave poslovima u vezi s kockanjem. To pravo pripada državi uz mogućnost prenošenja prava samo na društva sa ograničenom odgovornošću za koje Vlada daje određene garancije.[[7]](#footnote-7) S obzirom na to da se igre na sreću tretiraju kao „netipična i osetljiva ekonomska aktivnost“ iz domena javnog reda, one su podložne kontroli radi prevencije organizovanog kriminala i pranja novca. Priređivanje igara na sreću može se sprovoditi samo uz posebno, vremenski ograničeno i strogo kontrolisano odobrenje nadležnog državnog organa. Tako u Portugalu postoje određena područja *(gaming zones)* u kojima je dozvoljen rad kockarnica.[[8]](#footnote-8)

Prodaja i konzumiranje alkoholnih pića (sa više od 0,5 volumnih procenata alkohola) maloletnicima mlađim od 16 godina nije dozvoljeno, u skladu sa Zakonom br. 9/2002.[[9]](#footnote-9) Ova zbrana primenjuje se i na lica sa mentalnim smetnjama. Međutim, Zakon ne brani maloletnicima pristup mestima na kojima se prodaje alkohol kao ni njegovo konzumiranje, ako su u pratnji roditelja. Zaposleni u restoranima, kafićima i svim mestima gde se prodaje alkohol imaju pravo da zatraže lična dokumenta na uvid u slučaju postojanja sumnje u starosnu granicu, iako to nije regulisano na državnim nivou. Zakonom br. 37/2007, zabranjena je i prodaja i upotreba duvanskih proizvoda licima mlađim od 18 godina.[[10]](#footnote-10) Takođe, Zakon je zabranio i reklamiranje duvana i duvanskih proizvoda, pušenje na javnim i zatvorenim mestima kao i postavljanje automata za cigarete na mestima dostupnim mlađima od 18 godina.

# RUMUNIJA

Rumunija ima Zakon o mladima koji predstavlja pravni okvir koji načelno teži da obezbedi adekvatne uslove za profesionalno uključenje mladih ljudi. Shodno tome u članu 3. istog zakona predviđeno je da tela koja imaju centralnu i lokalnu nadležnost imaju obavezu da podrže aktivnost mladih i da im obezbede adekvatnu osnovu za njihove aktivnosti na nacionalnom i lokalnom nivou. Član 27. predviđa finansiranje javnih aktivnosti za mlade iz državnog budžeta. Članom 28. predviđeno je da su Pokrajinski savet i Skupština grada Bukurešta, kao gradska tela, u obavezi da iz budžeta izdvoje određeni fond kojim će se finansirati aktivnosti mladih.[[11]](#footnote-11)

U Rumuniji je zakonom zabranjena prodaja alkoholnih pića i duvanskih proizvoda mladima ispod osamnaest godina starosti. Zakonom je zabranjeno da se alkoholna pića i duvanski proizvodi prodaju u okolini škola i medicinskih institucija na razdaljini od minimum 200 metara od ulaza u ove objekte. Zabranjeno je reklamiranje alkohola i duvanskih proizvoda u časopisima, bioskopima i pozorištima pre, za vreme i nakon predstave odnosno emitovanja filma. Takođe, zabranjeno je reklamiranje alkoholnih proizvoda ukoliko je reklama direktno namenjena deci odnosno ako su deca učesnici istih.

Zabranjeno je da se prodaju igračke ili hrana čiji oblik podseća na duvanske proizvode. Takođe, zabranjeno je da se promovišu duvanski proizvodi na događajima koji su namenjeni mladima do 18 godina.

Generalno, ne postoji propis koji zahteva od prodavca da traži ličnu kartu pri kupovini alkohola, ali prodavac može tražiti ličnu kartu licu koje namerava da kupi neki od navedenih proizvoda ako posumnja u starost određene osobe.

Kazna za prodaju alkoholnih pića na javnim mestima i restoranima maloletnicima iznosi 80-4.000 RON (novih leja) ako je prekršaj učinjen prvi put, odnosno objekat će biti zatvoren od 10 do 30 dana ako je prekršaj ponovljen. Ukoliko se duvanski proizvodi reklamiraju na priredbama koje su namenjene maloletnim licima kazna je od 5.000 do 10.000 RON za pravna odnosno od 500 do 1.000 RON za fizička lica.

# SLOVAČKA

U Republici Slovačkoj, kockanje[[12]](#footnote-12) se definiše kao igra u kojoj igrači nakon plaćanja depozita mogu dobiti novac, stvari ili prava, ako plan igre ispunjava unapred određene uslove. Rezultat, okolnosti ili događaji koji određuju ishod igre ne može biti unapred poznat i svako mora da bude upoznat sa pravilima igre. Kockanje obuhvata: igre na sreću, kockanje u kazinu, igru na automatima za kockarske igre, igre na sreću koje se vode putem telekomunikacione opreme i video igre, kockanje putem interneta.

Učešće u igrama na sreću je zabranjeno za bilo koje lice mlađe od 18 godina. Operater igara na sreću treba da sprovede meru provere lica koja mogu da učestvuju u kockanju, tako što nadzorni organ zahteva dokazivanje identiteta. Zabranjeno je igranje na uređajima u prostorijama bez nadzora, upravljanje direktno od strane igrača i igranje video igara u školama, socijalnim ustanovama za decu i mlade, medicinskim ustanovama i zgradama državnih organa. Zabranjeno je kockanje u prostoru koji se nalazi na udaljenosti 200 metara od škola, školskih objekata, objekata za pružanje socijalnih usluga za decu i mlade.

Pravni okvir u Republici Slovačkoj reguliše dostupnost alkohola i duvanskih proizvoda na javnim mestima za maloletnike (lica mlađa od 18 godina), kontroliše primenu zabrane prodaje duvanskih proizvoda i alkoholnih pića. Postoji tržišna inspekcija i režim sankcija za trgovce koji krše zabranu prodaje ovih proizvoda maloletnicima. Usaglašavanje, u smislu lokalnih sati vremena zatvaranja restorana, ograničenih mesta prodaje i sl. vrši se na nivou gradskih opština.

Zabranjena je prodaja alkoholnih pića ili konzumiranje istih svim osobama koje su mlađe od 18 godina (Zakon br. 219/1996. o zaštiti od zloupotrebe alkoholnih pića i osnivanju i radu treznilišta).[[13]](#footnote-13) Krivični zakonik propisuje kaznu do 3 godine zatvora za prodaju alkoholnih pića maloletnicima.Takođe, u skladu sa zakonom zabranjeno je oglašavanje alkoholnih pića i duvana, posebno reklamiranje alkohola u odnosu na mlade. Zabrana podrazumeva prodaju pod nadzorom inspekcije za trgovinu, a kažnjava se opštom zabranom prodaje alkoholnih pića, ograničenja obima kupovine, ograničenja sadržaja alkohola u alkoholnim pićima i sl.[[14]](#footnote-14)

Zabranjuje se prodaja duvanskih proizvoda licima mlađim od 18 godina.Prodaja duvanskih proizvoda sa automata je dozvoljena samo ako je obezbeđena pomoć punoletnog lica na prodajnom mestu ili automatu. Zabranjeno je prodavati proizvode koji imitiraju oblik i izgled duvanskih proizvoda, u vidu hrane ili igračaka.

Zabranjeno je pušenje u:

* javnim sredstvima redovnog putničkog saobraćaja, u čekaonicama i stajalištima za prevoz putnika na natkrivenoj platformi i zatvorenim javnim mestima u vezi sa prevozom putnika (otvorene platforme na udaljenosti od 4 m od određenog područja),
* medicinskim ustanovama,
* osnovnim školama, srednjim školama i obrazovnim ustanovama, ispred i na igralištima,
* srednjim školama i domovima učenika,
* kulturnim objektima i sportskim dvoranama,
* javno dostupnim prostorima (prodavnice, pozorišta, bioskopi, sajmišta, muzeji i galerije),
* u zajedničkom delu objekata gde se služi i konzumira hrana, s izuzetkom ugostitelja koji imaju poseban odeljak za pušače,
* prodavnicama konditorskih proizvoda i objektima brze hrane,
* objektima u kojima su maloletnici u pritvoru ili na izdržavanju zatvorskih kazni.

U Republici Slovačkoj ne postoje propisi i zakonodavstvo u oblasti koja uređuje boravak dece /tinejdžera u internet kafeima. Ali opštinska uprava izdaje obavezujuće propise, koji regulišu ovu oblast. Takođe, lokalne samouprave i opštinski organi su nadležni za izdavanje i sprovođenje, uglavnom obavezujućih propisa, kojima se reguliše boravak maloletnika u ugostiteljskim objektima.

# SLOVENIJA

Za decu i mlade ispod 16 godina starosti zabranjen je ulazak i boravak u noćnim klubovima**,** barovima ili mestima kao što su koncerti, izložbe ili druge manifestacije gde se služe alkoholna pića, ukoliko su bez pratnje roditelja, hranitelja ili staratelja. Ovo ograničenje ne važi ako se služe samo bezalkoholna pića. Određena mesta koja su kvalifikovana kao opasnija od drugih u Sloveniji nisu definisana, odnosno nema mesta gde maloletnici ne mogu da bude prisutni. Ipak, ukoliko je u pitanju kocka, deca i mladi do 18 godina ne mogu da borave u kockarnicama i kazinima.

U Sloveniji je 2007. godine stupio na snagu Zakon o zabrani pušenja na javnim mestima i zabrani prodaje duvana maloletnicima. Pušenje je zabranjeno u svim zatvorenim javnim prostorijama, osim u posebnim zonama predviđenim za pušače u hotelima, restoranima, psihijatrijskim bolnicama, staračkim domovima i zatvorima. Nepoštovanje zabrane za pravna lica se kažnjava novčanom kaznom od 2.000 do 33.000 evra, dok će iznosom od 125 evra biti kažnjeni pojedinci uhvaćeni u kršenju zakona. Zakonom je zabranjena prodaja duvanskih proizvodaosobama mlađim od 18 godina. Do donošenja više pomenutog zakona, prodaja duvana je bila zabranjena licima mlađim od 15 godina.

Ministarstvo za rad, decu, socijalna pitanja i ravnopravnost ([*Ministrstvo za delo, družino, socialne zadeve in enake možnosti*](http://www.vlada.si/o_vladi/kdo_je_kdo/ministrstva/ministrstvo_za_delo_druzino_socialne_zadeve_in_enake_moznosti/)*)*donelo je Nacionalni program za decu i mlade za period 2006-2016. godine.[[15]](#footnote-15) Nacionalni program sadrži opšte odredbe u  kojima se poziva na međunarodne izvore prava iz ove oblasti  (*Univerzalna deklaracija o ljudskim pravima, Konvencija o dečjim pravima)*. Nacionalni plan se odnosi na uzrast dece od 15 do 19 godina.  Program reguliše ukupno 10 oblasti i to: zdravstvenu zaštitu, porodične odnose, obrazovanje, socijalno staranje, posebnu socijalnu brigu, zaštitu od nasilja, zaštitu od ilegalnih droga, slobodno vreme, kulturnu i prostornu politiku. Program sadrži i dva dodatka koji sadrže stavove o krajnjem uticaju i analizi ovog programa. Za svaku od 10 oblasti precizno su navedeni ciljevi i strategija. Ministarstvo  za obrazovanje, nauku i sport ([*Ministrstvo za izobraževanje, znanost in šport*](http://www.vlada.si/o_vladi/kdo_je_kdo/ministrstva/ministrstvo_za_izobrazevanje_znanost_in_sport/)*)* ima Kancelariju za mlade sa ciljem da nadgleda situaciju vezanu za mlade i da primenjuje mere koje su vezane za neobavezno obrazovanje, slobodno vreme i učešće mladih u društvu.

Na osnovu rezultata istraživanja[[16]](#footnote-16) pokazano je da procenat mladih koji pokušavaju, a zatim nastave da uzimaju razne lekove i opijate raste. Najraširenije su konzumiranje alkohola i cigareta. Procenat onih koji su popili prvo alkoholno piće ili zapalili prvu cigaretu do 11 godina ili ispod je, takođe, povećan. Zabrinjavajuće je da se procenat učenika koji puše marihuanu znatno povećao. Razne vrste preventivnih programa i programa lečenja i socijalne rehabilitacije zavisnika narkomana omogućava da potraže pomoć u zdravstvenim ustanovama (mreža centara za prevenciju bolesti zavisnosti, klinike za psihijatrijski nadzor, psihijatrijske bolnice - program detoksikacije i druge institucije) kao i u drugim oblicima lečenja (socijalne službe, NVO, itd.). Prema procenama Instituta za zaštitu zdravlja veliki broj vladinih i nevladinih organizacija koje rade u oblasti zdravstva i socijalne zaštite deluju u cilju pružanja pomoći korisnicima droge.[[17]](#footnote-17)

Institut za zaštitu zdravlja pokrenuo je preventivni program za osnovne škole pod nazivom: "Podsticati nepušačke zone " (2000 /01 školske godine). Program se odnosio na obuku za učenike, kao i trening za nastavnike. Društvo za unapređenje obrazovanja i zdravlja imalo je program podrške ne - porodičnog pušenja.

Deca / mladi mogu da se obrate određenim institucijama ako im je potrebna pomoć. Tokom školovanja, deca mogu da traže savet od školskog psihologa ili savetnika. Aktivnosti vezane za socijalnu pomoć, odnosno pomoć u rešavanju socijalnih problema pojedinaca, porodica i grupa stanovništva, pokriveni su organizacijom socijalne pomoći[[18]](#footnote-18) gde se definišu savetovanje i ovlašćenja centara za socijalni rad, uključujući i profesionalno savetovanje i pomoć u rešavanju odnosa između članova porodice, brigu o deci i sl. Konkretno, centri za socijalni rad su aktivni u oblasti socijalne prevencije, pomažu porodicama organizovanjem zajedničkih akcija sa socijalno ugroženim grupama. Centri za socijalni rad, takođe, mogu da obavljaju i druge vrste poslova i zadataka, neophodnih za ublažavanje socijalnih problema i teškoća u pojedinim sredinama. Pored toga, oni mogu da pomognu deci u nevolji preko svojih stručnih radnika koji deluju kao savetnici u okviru svojih nadležnosti. Takođe, u rad u ovoj oblasti uključene su nevladine organizacije koje pružaju savetodavne i druge usluge za mlade adolescente.

# UJEDINjENO KRALjEVSTVO

Princip koji uvažava srategija brige o maloletnicima u Ujedinjenom Kraljevstvu je da mere zaštite treba preduzimati u slučajevima u kojima postoji opasnost po zdravlje i razvoj maloletnika, a ukoliko te opasnosti nema, ni posebne mere nisu neophodne.

Zaštita mladih od konzumiranja alkoholnih pića se sprovodi putem odredaba Zakona o dozvolama koji precizira uslove pod kojim se dobijaju dozvole za obavljanje pojedinih delatnosti. Niže će biti navedene odredbe Zakona o dozvolama Engleske i Velsa. Škotska i Severana Irska imaju svoje posebne propise koji uređuju dobijanje dozvola za obavljanje pojedinih delatnosti.

U skladu sa propisima Ujedinjenog kraljevstva, lica mlađa od 18 godina starosti smatraju se maloletnicima. Alkohol bilo koje vrste može da kupi i konzumira samo lice starije od 18 godina. Ako su sa svojim roditeljima, maloletnici mogu da uz jelo piju vino, pivo i niskoalkoholne napitke u licenciranim ​​ugostiteljskim objektima. Zakon o dozvolama (*Licensing Act 2003)* u članu s145 (1) (b) navodi da lice koje dozvoli maloletniku mlađem od 16 godina da bez pratnje punoletne osobe bude u licenciranom ugostiteljskom objektu ili klubu u kojem se služi alkohol u vremenu od ponoći do 5 časova ujutro čini krivično delo. Treba istaći da prodaja alkoholnih pića maloletnicima ne mora dovesti do krivičnog gonjenja fizičkog ili pravnog lica. Postoje i drugi pristupi kažnjavanju nepoštovanja ove zabrane, kao što je oduzimanje dozvole za rad. Amandman na osnovu kojeg je izmenjen Zakon o borbi protiv nasilja i kriminala 2006. godine uvodi odrednicu "uporna prodaja alkohola maloletnicima" koja se odnosi na 3 ili više različitih prilika u roku od 3 uzastopna meseca u kojima je alkohol nezakonito prodat u istim prostorijama licima starosti ispod 18 godina.

Članovi od 145 do 154 Zakona o dozvolama sadrže sledeće kaznene odredbe:

- Dozvoljavanje da deca ispod 16 godina bez pratnje punoletnih lica borave u nekim prostorijama (čl. s145) kažnjava se novčanom kaznom do £ 1000;
- Prodaja alkohola licima mlađim od 18 godina (čl. s146) kažnjava se novčanom kaznom do £ 5000;
- Svesno dopuštanje prodaje alkoholnih pića licima mlađim od 18 godina u relevantnim prostorijama (čl. s147) kažnjava se novčanom kaznom do £ 5000;
- Prodaja slatkih alkoholnih napitaka (liker) licu mlađem od 18 godina (čl. s148) kažnjava se novčanom kaznom do £ 500;

- Ako lice mlađe od 18 godina pokuša da kupi ili kupi alkohol (čl. s149) kažnjava se novčanom kaznom do £ 1000;
- Lice koje pokuša da kupi ili kupi alkohol za osobu mlađu od 18 godina (čl. s149) kažnjava se novčanom kaznom do £ 5000;
- Ako lice mlađe od 18 godina (čl. s150) svesno konzumira alkohol u licenciranom objektu kažnjava se novčanom kaznom do £ 1000;
- Ako lice koja radi u licenciranom objektu svesno dozvoljava konzumiranje alkohola licu mlađem od 18 godina (čl. s150) kažnjava se novčanom kaznom do £ 5,000;
- Dostavljanje alkoholnih pića licu mlađem od 18 godina (čl. s151) kažnjava se novčanom kaznom do £ 5,000;
- Slanje maloletnika da kupi alkohol (čl. s152) kažnjava se novčanom kaznom do £ 5,000;
- Prodaja alkohola koju obavljaju maloletnici bez nadzora punoletnog lica (čl. s153) kažnjava se novčanom kaznom do £ 200;
- Uporna prodaje alkohola maloletnicima kažnjava se po kratkom postupku (odnosno u opštinskom sudu) novčanom kaznom do £ 10.000

Lica starija od 16 godina mogu da koriste duvanske proizvode na javnim mestima.

Kockanje i ulazak u kockarnice dozvoljen je licima starijim od 18 godina. Ne postoje posebne odredbe u važećim propisima koje regulišu zaštitu maloletnika od učešća u igrama na sreću. Ipak, Ministarstvo unutrašnjih poslova je donelo propise koji omogućavaju lokalnim vlastima da nadziru decu mlađu od 10 godina. Odeljci 48 i 49 Krivičnog zakona i Zakona o policiji iz 2001. utvrđuju gornju starosnu granicu dece koja mogu biti predmet lokalnog policijskog nadzora na 15 godina starosti. Ovi zakoni omogućava policiji, kao i lokalnim vlastima, da se prijave za lokalne šeme nadzora nad decom. Takođe, odredbe Zakona o deci i mladima (Children and Young Persons Act) iz 2008. godine i Zakona o deci (Children Act) iz 2004. daju navedena ovlašćenja lokalnim vlastima i policiji.

Komisija za igre na sreću Ujedinjenog Kraljevstva ima zadatak da reguliše rad industrije igara na sreću. Primarni cilj Komisije za igre na sreću je da svi licencirani operateri kockarnica moraju da sprovode politiku i procedure osmišljene da promovišu društveno odgovorno učešće u igrama na sreću. Društveno odgovoran pristup operatara igara na sreću uključuje:

- proveru uzrasta učesnika igara ne sreću;
- zabranu osnivanje objekata za kockanje koji su usmereni namerno ili slučajno ka tome da privuku decu i mlade ljude kao korisnike usluga;
- odbijanje pružanja usluge kockanja odraslima koji su u pratnji dece ili mladih.

# FRANCUSKA

Propisi francuskog zakonodavstva pružaju različita određenja starosti lica koje se smatraju maloletnicima, posebno u krivičnim stvarima. Maloletnici su deca mlađa od 18 godina (član 388. Građanskog zakonika). Mladi su lica između 21 i 25 godina starosti.

Francuska vlada je tadicionalno zauzimala stav da je kockanje ograničeno na lutriju, koju vodi preduzeće Groupe Française des Jeux u kojem je država većinski vlasnik (72%) i klađenje na konjskim trkam nad kojim potpuni monopol ima državno javno preduzeće Pari-Mutuel Urbain (PMU). Inače, francuski parlament je 5. maja 1987. spustio minimalnu starosnu granicu za igranje u kazinima od 21 na 18 godina. Rad kazina kontroliše Odeljenje za igre na sreću Ministarstva unutrašnjih poslova koje izdaje dozvole za rad kazina i objavljuje finansijske podatke o njihovom poslovanju.

Nizom uredbi je zabranjeno kockanje maloletnim licima. Maloletnici ne smeju da ulaze u kazina prema čl. 14. Uredbe br. 59-1498 od 22. decembra 1959. o regulisanju kockanja u kazinama u odmaralištima na morskoj obali, banjama i lečilištima. Prema Uredbi br. 85-390 o organizaciji i radu sportskih kladionica, maloletnici ne smeju da učestvuju u sportskom klađenju. Prema Uredbi br. 78-1067 od 9. novembra 1978. u vezi s organizacijom i radom "loterie nationale " i "loto national" maloletnici ne smeju da igraju lutriju.

Nakon trogodišnjih pritisaka Evropske komisije na francusku vladu da donese izmene u zakonodavstvu koje uređuje igre na sreću, 2010. godine je donesen novi Zakon o igrama na sreću. Zakon o igrama na sreću (Zakon br. 2010-476 od 12. maja 2010) omogućio je pravno regulisanje onlajn kockanja preko igara dostupnih na internetu. Francuska vlada je shvatila da legalizacijom i pravnim regulisanjem onlajn kockanja u Francuskoj, može bolje da kontroliše maloletnike i probleme koji proizilaze iz kockarske zavisnosti. Takođe, legalizacija onlajn kockanja je povećala poreske prihode. Cilj ovog zakona je da se osujeti zavisnost od kockanja i pranje novca, kao i da se zaštiti tržišni udeo francuskih operatera, uključujući i one koji imaju državni monopol u igrama na sreću.

Zaštita maloletnika od zloupotrebe alkohola načelno se ostvaruje na osnovu Zakona o borbi protiv zavisnosti od duvana i alkoholizma. U skladu sa članom 80. Zakona o borbi protiv zavisnosti od duvana i alkoholizma, zabranjena je prodaja alkoholnih pića maloletnicima ispod 16 godina starosti za potrošnju u kući, prodavnicama i na javnim mestima. Prema članu 81. Zakona o borbi protiv zavisnosti od duvana i alkoholizma, za povredu ove obaveze predviđena je novčana kazna u iznosu do 3.811,23 EUR.

Na osnovu člana 82. Dekreta br. 59-107 od 7. januara 1959. i Zakona br. 74-631 od 5. jula 1974. zabranjena je javna prodaja i služenje alkoholnih pića maloletnicima ispod 16 godina. Odredbe ovih propisa tiču se ugostiteljskih objekata u kojima se služe alkoholna pića. Takođe, u skladu sa članom 84. Dekreta br. 59-107 od 7. januara 1959. lice koje je prodalo alkoholna pića maloletniku i time dovelo do njegovog pijanstva biće kažnjeno. Član L.3342-1 Zakonika o javnom zdravlju reguliše zabranu prodaje alkoholnih pića maloletnicima i zabranu besplatnog nuđenja i korišćenja alkoholnih pića maloletnim licima u prodavnicama i na javnim mestima.

Zakonodavstvo o borbi protiv duvanske zavisnosti obuhvata veliki broj uredbi, a u skladu sa članom 1. Zakona o borbi protiv duvanske zavisnosti od 9. jula 1976. zabranjeno je pušenje na javnim mestima što uključuje javne institucije, radne prostorije i javni otvoreni prostor.

Ne postoji zakon koji izričito zabranjuje pušenje maloletnicima. Međutim, postoji plan za zabranu prodaje duvanskih proizvoda maloletnim licima ispod 16 godina starosti, što je deo mera javnog zdravstva u cilju borbe protiv duvanske zavisnosti. Prema članovima L. 3512-1-1 i L. 3511 Zakonika o javnom zdravlju, prodaja i besplatno nuđenje duvanskih proizvoda maloletnim licima je zabranjeno i kažnjivo.

# HRVATSKA

Hrvatski Zakon o igrama na sreću[[19]](#footnote-19) iz 2009. godine reguliše oblast zabrane učestvovanja maloletnih lica u igrama na sreću. Igre na sreću su prema pomenutom zakonu podeljene na četiri grupe: lutrijske igre, igre u kazinima, igre klađenja i igre na sreću na automatima. Uslov za učestvovanje u igrama na sreću u sve četiri grupe je punoletstvo odnosno 18 godina starosti. Za ulazak u kazino i učestvovanje u igrama pored punoletstva obavezno je i dokazati identitet ličnom kartom (čl. 43.). Zakon u članu 49. stavu 1. zabranjuje primanje uplata za klađenje od osoba mlađih od 18 godina. Igrač je, u slučaju sumnje, dužan da priređivaču igre na sreću pruži dokaze o svojoj punoletnosti (čl. 49. st. 2.). Zakonom je zabranjeno i učestvovanje maloletnika u igrama na automatima: „prisustvo i učestvovanje u igri na automatima dopušteno je samo punoletnim osobama koje su tu činjenicu, na zahtev priređivača, dužne dokazati identifikacionim dokumentom“ (čl. 60.). Za sprovođenje odredaba ovog zakona nadležno je Ministarstvo finansija. Za kršenje ovih zabrana predviđene su novčane kazne za priređivače igara na sreću u rasponu od 50.000,00 do 500.000,00 kuna.

Zaštita maloletnika od korišćenja alkoholnih pića i duvanskih proizvoda regulisano je nizom zakona. Pored zakonske regulative o zabrani prodaje i konzumiranja alkoholnih pića i duvanskih proizvoda doneta su i podzakonska akta na lokalnom nivou.

Prema Zakonu o trgovini[[20]](#footnote-20) (čl. 11.) zabranjuje se na svim prodajnim mestima na kojima se prodaju alkoholna pića, pića koja sadrže alkohol, duvan i duvanski proizvodi prodaja alkoholnih pića i drugih pića koja sadrže alkohol, duvana i duvanskih proizvoda osobama mlađim od 18 godina. Prodavac mora uskratiti prodaju ove robe kupcu ako proceni da je mlađi od 18 godina a kupac dobrovoljno ne dokaže da nije mlađi od 18 godina davanjem na uvid prodavcu neki od dokumenata za identifikaciju. Prema Zakonu o ugostiteljskoj delatnosti[[21]](#footnote-21) (čl. 12.) zabranjeno je usluživanje odnosno dopuštanje konzumiranja alkoholnih pića u ugostiteljskim objektima osobama mlađim od 18 godina a oznaka o tome mora biti istaknuta na vidljivom mestu. Inspekcijski nadzor nad sprovođenjem odredbi ovih zakona sprovodi Državni inspektorat i druge inspekcije. Prema važećem Zakonu o prekršajima protiv javnog reda i mira[[22]](#footnote-22) iz 1990. godine svako ko daje alkoholna pića maloletniku ispod 16 godina odgovara prekršajno i kažnjava se novčanom kaznom. Propisane kazne za prodaju alkohola maloletnicima su od 30.000 do 150.000 kuna za vlasnika maloprodajnog objekta, od 5.000 do 15.000 kuna za prodavca koji proda navedenu robu, od 5.000 do 100.000 za vlasnika ugostiteljskog objekta i od 5.000 do 15.000 za konobara.

Zakon o prekršajima protiv javnog reda i mira lokalne uprave daje lokalnim samoupravama pravni osnov da svojim odlukama mogu da propišu i druge prekršaje protiv javnog reda i mira, pa su tako u nekoliko gradova Hrvatske donete odluke o zabrani konzumiranja, nošenja i posedovanja alkoholnih pića maloletnim osobama na javnim površinama određenog grada. Za sprovođenje ovakvih odluka ovlašćeni su policijski službenici koji prema maloletnim počiniocima prekršaja mogu preduzeti sve mere i radnje propisane Zakonom o policijskim poslovima i ovlašćenjima i Prekršajnim zakonom. Za prvi počinjeni prkršaj policija obaveštava roditelje ili staratelje maloletnika, za drugi počinjeni prekršaj policija obaveštava Centar za socijalni rad, a za treći počinjeni prekršaj pokreće se prekršajni postupak a prema počinitelju se primenjuje odgovarajuća mera. Ukoliko stariji maloletnik (od 16 do 18 godina), koji ostvaruje vlastite prihode radom ili imovinom, u roku od jedne godine od dana počinjenja prekršaja učini isti prekršaj može se kazniti i novčanom kaznom.[[23]](#footnote-23)

Prema Porodičnom zakonu[[24]](#footnote-24) osobama mlađim od 16 godina zabranjeni su noćni izlasci u vremenu od 23.00 do 5.00 sati bez pratnje roditelja ili punoletne osobe u koje roditelji imaju poverenje (čl. 95). Osobe mlađe od 16 godina zatečene na ulici posle 23.00 sata policijski službenici dovode u policijsku stanicu i pozivaju roditelje radi preuzimanja deteta. Roditelji se upozoravaju o propustima i obaveštavaju da buduće poropuštanje brige o detetu može dovesti do krivične odgovornosti zbog zanemarivanja roditeljske dužnosti. O svakom slučaju kršenja člana 95. Porodičnog zakona policija obaveštava Centar za socijalni rad i Porodični centar.

# ČEŠKA

Krivični zakonik republike Češke (Zakon br. 40/2009) zabranjuje prodaju alkoholnih pića i duvanskih proizvoda maloletnicima, kao i dostupnost igara na sreću i boravak u objektima namenjenim za kockanje. Prema Krivičnom zakoniku svako lice mlađe od 18 godina smatra se maloletnikom, i njemu je zabranjeno učestvovanje u igrama na sreću, ulazak u kockarnice kao i internet kockanje. Veliku ulogu u prevenciji imaju sami roditelji ostvarivanjem povećanog nadzora na svojom decom. Mehanizmi kontrole ogledaju se u legitimisanju lica prilikom ulaska u prostorije namenjene kockanju. Lice koje dozvoli maloletniku da uđe u prostorije namenjene za kockanje ili omogući učestvovanje u igrama na sreću ili sam pristup mašinama za kockanje (elektronski rulet, poker aparati) biće kažnjeno čak iako je to uradilo iz nehata. Prema Krivičnom zakoniku (članovi 39,53,54), za ovo delo koje se karakteriše kao krivično predviđena je kazna zatvora do jedne godine ili novčana kazna,

Omogućavanje dostupnosti alkohola licima mlađim od 18 godina, smatra se krivičnim delom (Krivični zakonik čl. 37). Lica koja omoguće maloletnicima da kupe alkohol biće kažnjena, ako se radi o fizičkom licu kaznom zatvora do 6 meseci, dok se za pravna lica predviđa oduzimanje robe. Licima mlađima od 18 godina zabranjena je kupovina duvanskih proizvoda. Lica koja omoguće kupovinu duvanskih proizvoda od strane maloletnika biće kažnjena zatvorskom kaznom u trajanju do 6 meseci ili novčanom kaznom, a ukoliko se radi o pravnom licu biće doneta privremena mera oduzimanja stvari.

# ŠVEDSKA

Maloletnicima se smatraju lica do 18 godina starosti. U skladu s Zakonom o prodaji alkoholnih pića iz 1977. godine, zabranjena je prodaja alkoholnih pića licima mlađim od 20 godina i služenje alkoholnih pića u restoranima licima mlađim od 18 godina.

Pušenje je zabranjeno na svim javnim mestima (bez obzira na godine života pušača). Ne postoje zakonske odredbe koje zabranjuju maloletnicima da koriste duvanske proizvode, ali je zabranjena njihova prodaja licima mlađim od 18 godina.

U skladu s Zakonom o kazinima iz 1999. godine, starosna granica za ulazak u kazino je 20 godina. Takođe, Zakon o lutriji iz 1994. godine sprečava one koji organizuju kockanje da omoguće maloletnicima da učestvuju u klađenju i lutriji. Primena novih propisa koji uređuju licenciranje onlajn igara na sreću očekuje se u 2014. godini i oni će omogućiti efikasniji nadzor nad ovim vidom igara na sreću.

# ŠPANIJA

Prema pozitivnim propisima lica mlađa od 18 godina smatraju se decom i zaštita njihovih prava zasniva se na njihovom statusu maloletnika. Takođe, zakonodavstvo pravi razliku između više kategorija pa se tako opšta kategorija omladine, koju čine lica od 15 do 24 godine starosti, deli na decu i mlade (15-17 godina) i mlade odrasle (18-24 godine). Međutim, ova podela je uslovna i više se odnosi na društveni položaj omladine nego za pravni status, za razliku od maloletnika.

Maloletnicima nije dozvoljen ulazak u kockarnice a takođe je zabranjena i prodaja duvanskih proizvoda. Ovo poslednje uređeno je Kraljevom Odlukom br. 192/2010 koja zabranjuje upotrebu duvana mlađima od 18 godina.

Zabrana prodaje alkohola maloletnim licima (16 do 18 godina) nije dozvoljena i normativno je uređena na nivou regija. Zajednička im je, međutim, zabrana prodaje alkoholnih pića koja sadrže više od 23 volumna procenta alkohola, mlađim od 18 godina kao i zabrana prodaje u periodu od ponoći do 6 časova ujutro.

**Izvori informacija**

ECPID upitnik br. 1111 *National provisions organising a ban on the selling/offering of alcoholic beverages as well as provisions organising a ban on candy-flavoured cigarettes (2010)*

Protection of Minors. <http://www.protection-of-minors.eu>

Strategija razvoja zdravlja mladih u Republici Srbiji. <http://www.zdravlje.gov.rs/tmpmz-admin/downloads/zakoni1/Strategija%20Za%20Razvoj%20I%20Zdravlje%20Mladih.pdf>

 **Istraživanje uradio:**

Istraživački tim Biblioteke Narodne skupštine

1. Strategija razvoja zdravlja mladih u Republici Srbiji. http://www.zdravlje.gov.rs/tmpmz-admin/downloads/zakoni1/Strategija%20Za%20Razvoj%20I%20Zdravlje%20Mladih.pdf [↑](#footnote-ref-1)
2. Internet: <http://www.amphoraproject.net/files/Bulgaria%20-%20Country%20Report.pdf?PHPSESSID=vmjpku4vrbrpcp11tfilru7a35> (tabela sa podacima) [↑](#footnote-ref-2)
3. Izvor podataka: ECPID istraživanje br. 111 (Član 54. Zakona o zdravlju, Bugarska, 2008. godina) [↑](#footnote-ref-3)
4. Internet: <http://aams.it/site.php?id=home> [↑](#footnote-ref-4)
5. Izvor podataka: <http://www.amphoraproject.net/files/Germany%20-%20Country%20Report.pdf?PHPSESSID=vmjpku4vrbrpcp11tfilru7a35> (табела са подацима) [↑](#footnote-ref-5)
6. Internet: <http://www.dre.pt/cgi/dr1s.exe?t=d&cap=&doc=19893658&v01=1&v02=1989-12-02&v03=&v04=&v05=&v06=&v07=&v08=&v09=&v10=&v11=&v12=&v13=&v14=&v15=&v16=&v17=&v18=&v19=&v20=&v21=&v22=&v23=&v24=&v25=&sort=0&submit=Pesquisar&d=1989-12-02&maxDate=2013-11-26&minDate=1960-01-01> [↑](#footnote-ref-6)
7. Primer za ovo jeste ustanova socijalne zaštite *Santa Casa da Misericordia de Lisboa* (SCML: <http://www.scml.pt/scml/a_instituicao/>), kojoj je Vlada ustupila koncesije za nacionalnu dobrotvornu lutriju 1960. godine. Internet: <http://www.acleu.eu/static/ACLEU/pdf/CL%20in%20Portugal.pdf> [↑](#footnote-ref-7)
8. То su: Azores, Algarve, Espinho, Estoril, Figueira da Foz, Funchal, Porto Santo, Póvoa de Varzim, Troia i Vidago-Pedras Salgadas. [↑](#footnote-ref-8)
9. Dostupno na portugalskom jeziku na internet strani: <http://www.dre.pt/pdf1s%5C2002%5C01%5C020A00%5C04830486.pdf> [↑](#footnote-ref-9)
10. Dostupno na portugalskom jeziku na internet strani:

<http://dre.pt/pdf1sdip/2007/08/15600/0527705285.pdf> [↑](#footnote-ref-10)
11. Internet: <http://www.amphoraproject.net/files/Romania%20-%20Country%20Report.pdf?PHPSESSID=vmjpku4vrbrpcp11tfilru7a35> (tabela sa podacima) [↑](#footnote-ref-11)
12. <http://www.protection-of-minors.eu/en/SK_overview.php> [↑](#footnote-ref-12)
13. [www.emcdda.europa.eu/attachements.cfm/att\_142568\_EN\_SK-NR2010.pdf](http://www.emcdda.europa.eu/attachements.cfm/att_142568_EN_SK-NR2010.pdf) [↑](#footnote-ref-13)
14. ECPID upitnik br. 1111  *National provisions organising a ban on the selling/offering of alcoholic beverages as well as provisions organising a ban on candy-flavoured cigarettes* [↑](#footnote-ref-14)
15. <http://www.mddsz.gov.si/fileadmin/mddsz.gov.si/pageuploads/dokumenti__pdf/pom2006_2016_en.pdf> [↑](#footnote-ref-15)
16. Istraživanje ’’Alkohol, duvan i druge droge (Slovenija)
Premа: *REPORT ON THE IMPLEMENTATION IN SLOVENIA OF THE MEASURES OF THE WORLD SUMMIT FOR CHILDREN*<http://www.unicef.org/specialsession/how_country/edr_slovenia_en.PDF> [↑](#footnote-ref-16)
17. Isto [↑](#footnote-ref-17)
18. Zakon o socijalnoj pomoći (Službeni list Republike Slovenije, br. 3/2007 - prečišćen tekst, 23/ 07 - sa izmenama i dopunama , 41 / 07 - sa izmenama i dopunama , 114/2006 - ZUTPG ) [↑](#footnote-ref-18)
19. Zakon o igrama na sreću („Nаrodne novine“ br. 087/2009), Zakon o izmenama i dopunama Zakona o igrama na sreću („Nаrodne novine“, br. 035/2013) dostupni na Internet adresi: <http://cadial.hidra.hr/searchdoc.php?action=search&lang=hr&query=Zakon+o+igrama+na+sre%C4%87u&searchText=on&searchTitle=on&resultdetails=titles&displayOptions=on&filteracttype=all&filtereuchapter=all&filterfields=all&resultlimit=on&resultlimitnum=10&id_doc=oTOAI9oEJx8biWAUqmiRAg%3d%3d> [↑](#footnote-ref-19)
20. Zakon o trgovini („Narodne novine“, br. 87/08, 96/08, 116/08, 76/09, 114/11, 68/13) dostupan na: <http://www.zakon.hr/z/175/> [↑](#footnote-ref-20)
21. Zakon o ugostiteljskoj djelatnosti („Narodne novine“, br. 138/06, 152/08, 43/09, 88/10, 50/12, 80/13)

dostupan na: <http://www.zakon.hr/z/151/Zakon-o-ugostiteljskoj-djelatnosti> [↑](#footnote-ref-21)
22. Zakon o prekršajima protiv javnog reda i mira („Narodne novine“, br. NN 5/90, 30/90, 47/90, 29/94) dostupan na: <http://www.zakon.hr/z/279/Zakon-o-prekr%C5%A1ajima-protiv-javnog-reda-i-mira> [↑](#footnote-ref-22)
23. Odluka o zabrani konzumiranja, nošenja i posjedovanja alkoholnih pića maloljetnim osobama na javnim površinama ( „Sl. glasnik Grada Garešnica“, br. 2/013) dostupna na: <http://www.garesnica.hr/documents/5/glasnik-2-13.pdf> ili Odluka grada Ozalj dostupna na: <http://www.ozalj.hr/index2/images/stories/sggo_2012/sggo_2012_2.pdf> [↑](#footnote-ref-23)
24. Оbiteljski zakon („Narodne novine“, br. 116/03, 17/04, 136/04, 107/07, 57/11, 61/11) dostupan na: <http://www.zakon.hr/z/88/Obiteljski-zakon> [↑](#footnote-ref-24)